KIRJALLINEN KYSYMYS E-0631/03 esittäjä(t): Antonios Trakatellis (PPE-DE) komissiolle. Ammattikoulutuksesta vastaava järjestö.



Virallinen lehti nro 192 E , 14/08/2003 s. 0212 - 0212



KIRJALLINEN KYSYMYS E-0631/03 esittäjä(t): Antonios Trakatellis (PPE-DE) komissiolle (4. maaliskuuta 2003) Aihe: Ammattikoulutuksesta vastaava järjestö Ammattikoulutuksesta vastaava järjestö perustettiin ja aloitti toimintansa Kreikassa 90-luvun alussa. Sen tehtäviin kuuluu julkisten ammattikoulutuslaitosten perustaminen ja toiminnan järjestäminen, ja se valvoo samantasoisia yksityisiä ammattikoulutuslaitoksia. Kreikan valtiovarainministeriön virkamiehet (Evstathia Gravia, Giorgios Boutos, Girogios Dani ja Irini Papadopoulou) totesivat ministeriön määräämän tutkimuksen yhteydessä, joka saatiin päätökseen huhtikuussa 2002, että järjestöllä on suuri alijäämä. Alijäämä kasvaa jatkuvasti, vaikka EU rahoittaa järjestöä. Voiko komissio siksi ilmoittaa: 1. Onko sillä kopiota hallinnointitarkastuksen päätöksistä, ja onko se tietoinen alijäämästä? 2. Mitä seuraamuksia on määrätty järjestön toiminnan epäselvyyksistä vastuussa oleville henkilöille? 3. Onko se tietoinen alijäämän suuruudesta ja alijäämään johtaneista syistä? 4. Onko sille tiedotettu tämän järjestön toiminnasta ja siitä, toimiiko se kunnolla etenkin, koska sitä rahoitetaan yhteisön varoista? 5. Mihin toimiin komissio aikoo ryhtyä huonon hallinnoinnin ja jatkuvasti vaihtuvan hallinnon aiheuttamien epäselvyyksien vuoksi? 6. Mihin toimiin se aikoo ryhtyä laittomien menettelyjen ja suoraan myönnettyjen toimeksiantojen vuoksi, jotka ovat johtaneet alijäämän syntymiseen, jotta yhteisön tukea käytettäisiin tehokkaammin? 7. Onko komissio tyytyväinen ammattikoulutuksen toimintaan ja edistymiseen Kreikassa? Anna Diamantopouloun komission puolesta antama vastaus (8. huhtikuuta 2003) Arvoisa parlamentin jäsen esitti lukuisia kysymyksiä, jotka koskevat Kreikan ammattikoulutuksesta vastaavaa järjestöä (OEEK). Kyseistä järjestöä on todellakin rahoitettu sekä edellisestä että nykyisestä Kreikkaa koskevasta yhteisön tukikehyksestä. Komissio ei ole saanut kopiota valtiovarainministeriön huhtikuussa 2002 toteuttaman hallinnointitarkastuksen päätöksistä. Koska ammattikoulutuksesta vastaava järjestö on tärkeimpiä Kreikassa toimivia Euroopan sosiaalirahastosta (ESR) tukea saavia lopullisia tuensaajia, komissio on halukas varmistamaan, että järjestö käyttää yhteisön varat tehokkaasti. Komissio saattaa järjestöä koskevan kysymyksen Euroopan sosiaalirahaston toimivaltaisten viranomaisten käsiteltäväksi ja tarkistaa, olisiko kansallisten tarkastusviranomaisten pitänyt toimittaa komissiolle joitakin tarkastuskertomuksia, kuten se, johon arvoisa parlamentin jäsen viittaa. Yhteisön kolmannen tukikehyksen (20002006) mukaan ammattikoulutuksesta vastaavan järjestön ja julkisten ammattikoulutuskeskusten antamaa koulutusta voidaan osarahoittaa Euroopan sosiaalirahastosta ohjelmakauden puoleenväliin asti. Väliarvioinnin yhteydessä toteutettavassa tutkimuksessa selvitetään, miten yksityinen sektori voi osallistua ammattikoulutuksen rahoittamiseen Kreikassa. Väliarvioinnin tarjoamaa tilaisuutta käytetään siis myös ammattikoulutuksen uudelleen suuntaamiseen.